மீடியாவும் சொல்லிச்சொல்லி மாய்ந்து போனது. பெண்கள் ஆண்களுக்குச் சமமானவர்கள் என்பதைக் கனவிலும் ஏற்காதவர் ஜியா உல் ஹக். ஆண்களைப்போல் பெண்களுக்கும் அரசியல் உரிமைகள் வழங்கப்பட வேண்டும் என்னும் கோரிக்கையை பலமாக எதிர்த்தவர் அவர். தான் அமர்ந்த நாற்காலியில் ஒரு பெண் நாளை அமரக்கூடும் என்று அவர் நினைத்துப் பார்த்திருப்பாரா? அதுவும் சாதாரணப் பெண்ணா? ஜியாவால் ஒழிக்கப்பட்ட எதிரியின் மகள் அல்லவா? இதைவிட உணர்ச்சிபூர்வமான ஒரு தருணம் பாகிஸ்தானுக்குக் கிடைக்குமா? பெண்களை மதிக்காத சமூகம், பிற்படுத்தப்பட்ட சமூகம் என்றெல்லாம் சொல்லிவரும் மேற்கத்திய நாடுகளின் கண்முன்னால் ஒரு பெண்ணைத் தேர்ந்தெடுத்துக் காட்டிவிட்டோம் அல்லவா? இனி பாகிஸ்தானின் சரித்திரம் ஒரு புதிய திசையில் பயணம் செய்யப்போகிறது. இதோ, இந்த நிமிடத்திலிருந்து ஒரு புதிய பாகிஸ்தானை நீங்கள் பார்க்கப் போகிறீர்கள்!